
Reggel óta tartó tárgyalások eredményeképp az agrárminiszterek elfogadták a Tanács álláspontját a 2028-2034-es időszakra vonatkozó KAP rendeletről.
A tárgyalások véghajrájában sikerült betenni a szövegbe a Magyarország számára legfontosabb kérdéseket.
Több tagállammal közösen sikerült elérnünk, hogy az átmeneti nemzeti támogatások a következő időszakban is tovább vihetők legyenek. Az idei évben több mint 15 milliárd forint kerül kifizetésre a termeléstől elválasztott húsmarha, a termeléshez kötött anyatehén vagy éppen a szarvasmarha extenzifikációs támogatásra ezen a jogcímen.
Szintén kiemelten fontos, hogy a mai tárgyalások eredményeképp elfogadott szöveg garantálja a termeléshez kötött támogatások 2026-os szinten történő megtartásának lehetőségét. Az idei évben közel 74 milliárd forint uniós támogatást kapnak a magyar gazdák a termeléshez kötött támogatás keretén belül. Ez kiemelten fontos az olyan nehéz helyzetben lévő ágazatoknak, mint a cukorrépa, a rizs, a zöldségnövények, az olajnövények, az extenzív és intenzív gyümölcstermesztés, vagy éppen az anyajuh, anyatehén, hízott bika és tejhasznú tehén tartás.
Mindezek mellett az elmúlt hónapok tárgyalásainak eredményeképp sikerült megőrizni a legfontosabb jelenleg is alkalmazható KAP intézkedéseket a következő időszakra. Így 2027 után is a gazdák rendelkezésére áll majd a területalapú alaptámogatás, a termeléshez kötött támogatás, az AÖP vagy az AKG. Fontos eredmény, hogy továbbra is lehetőség lesz a termelői együttműködések, így a termelői csoportok és a termelői szervezetek kiemelt támogatására. Sikerült olyan szabályozásban megállapodni, amely kellő rugalmasságot biztosít a tagállamoknak ahhoz, hogy a támogatási intézkedéseken keresztül tekintettel legyenek nemzeti sajátosságaikra.
A KAP számára elérhető költségvetés nagyságáról majd az állam és kormányfők döntenek egy későbbi időpontban. A KAP rendelet végleges elfogadására az Európai Parlamenttel folytatott tárgyalások eredményeképp jövő tavasszal kerülhet sor.

